双调・雁儿落过得胜令
作者：无名氏
朝代：元

paragraphs: 想赴蟠桃玳瑁筵，休享御酒琼林宴。
息争名夺利心，发养性修真愿。
争如纸被裹云眠，茶药倚炉煎。
看峻岭衔花鹿，使巅峰献果猿。
朝元，在金阙寥阳殿。
安然，蓬莱洞里仙。
为浮生两鬓白，观镜里朱颜迈。
忙辞了白象简，紧纳了金鱼带。
绿柳倚门栽，金菊映篱开。
爱的是流水清如玉，那里想侯门深似海。
幽哉，袖拂白云外。
彭泽，清闲归去来。
光阴似流水，日月搬昏昼。
尘俗一笔勾，世事都参透。
睡来时高枕一无忧，闷来时拄杖半过头。
饥来时一钵千家饭，闲来时孤身万里游。
盈眸，阆苑风光秀。
抬头，蓬莱景物幽。
荣华似风内灯，富贵如槐安梦。
恰六朝贺太平，十二国干戈动。
人海混鱼龙，浮世隐英雄。
收楚韩元帅，兴周的姜太公。
功名，到底成何用？悉是：南柯一梦中！。